El llibre Una nova via per a l’empresa valenciana. Bases i propostes econòmiques per al futur es presenta a Sagunt
01 de desembre 2016

![](/media/pz2dtk1k/98-mesa-cuerpo-1.jpg)

El llibre _Una nova via per a l’empresa valenciana. Bases i propostes econòmiques per al futur_ es va presentar en la vesprada del 30 de novembre en el Casino Recreatiu i Cultural de Port de Sagunt. La Fundació Nexe, amb la col·laboració de l'Ajuntament de Sagunt i l'Associació d'Empresaris Camp de Morvedre (ASECAM), van organitzar la presentació del llibre. 

  
L'acte va comptar amb la presència de l'Alcalde de Sagunt, Quico Fernández; l'expresident de la Fundació Nexe, David Joan Marí; la presidenta de ASECAM, Cristina Plumed; el coautor del llibre, Fidel León; i el coautor i editor del llibre, Elies Seguí. En la primera part de l'acte es va presentar el llibre i més tard es va obrir un torn de preguntes.

![](/media/m23mqa0u/98-mesa-cuerpo-2.jpg)

L'obra arreplega sis aportacions diverses i pluridisciplinàries sobre els reptes de la xarxa de xicotetes i mitges empreses, gràcies a la qual funciona l'economia valenciana. L'objectiu és, d'una banda, identificar els reptes i les oportunitats que té l'empresa valenciana per davant i, per un altre, proposar actuacions àmplies i variades amb l'objectiu de reinventar un nou model productiu per a la societat. El llibre defensa la tesi que sense un model econòmic els valencians no aconseguiran eixir de l'actual crisi econòmica i social. Un nou model que ha de ser innovador, obert en el món i socialment responsable.

  
Segons l'expresident de la Fundació Nexe, David Joan, **“és quasi èpic crear una empresa en el País Valencià. La invisibilitat dels valencians i les seues empreses ha de canviar millorant les inversions estatals en infraestructura i finançament”.** A més, Joan va fer referència al sentiment de maltractament de les empreses valencianes per part de l'Estat assegurant que les empreses **“estan ressentides**”.

![](/media/hjgpvxhm/98-mesa-cuerpo-3.jpg)

El llibre compta amb un pròleg de Vicent Soler, conseller d'Hisenda i Model Econòmic i catedràtic d'Economia Aplicada de la Universitat de València, i epíleg de Rafael Climent, conseller d'Economia Sostenible, Sectors Productius, Comerç i Ocupació. Va ser publicat al juny de 2016 per l’Editorial Afers i és una iniciativa de la Fundació Nexe i de l'Associació Cívica Valenciana Tirant lo Blanc. Aquesta obra, a més, ha sigut finançada per micromecenatge gràcies a l'aportació de 112 mecenes. 

![](/media/nw5hzteq/98-mesa-cuerpo-4.jpg)

![](/media/liqnvnpy/98-mesa-cuerpo-5.jpg)

​

*   [](http://www.facebook.com/sharer.php?u=https://aytosagunto.es/va/actualitat/el-llibre-una-nova-via-per-a-l-empresa-valenciana-bases-i-propostes-economiques-per-al-futur-es-presenta-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-llibre-una-nova-via-per-a-l-empresa-valenciana-bases-i-propostes-economiques-per-al-futur-es-presenta-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-llibre-una-nova-via-per-a-l-empresa-valenciana-bases-i-propostes-economiques-per-al-futur-es-presenta-a-sagunt/ "Linked In")
*   [](mailto:?body=https://aytosagunto.es/va/actualitat/el-llibre-una-nova-via-per-a-l-empresa-valenciana-bases-i-propostes-economiques-per-al-futur-es-presenta-a-sagunt/)